شونیا پالن پوری

شونیا پالن پوری دا ڄم 19 دسمبر 1922ء کوں احمدآباد ضلع دے لیلاپور وستی وچ تھیا۔ انہاں دا ڄمدوں لا دا ناں علی خان عثمان خان بلوچ ہئی۔ شونیا تخلص ہے۔ ایندے معنے سنسکرت تے بھارت دی کئی زبانیں وچ صفر (0) دے ہن۔

 کم عمری تے غزل نال شغف 
شونیا دا غزل نال شوق کم عمری توں ظاہر تھیوݨ لڳا۔ اوہ تریجھی جماعت توں نکیاں نکیاں تُک بندی تے کم کریندے ہن۔ 1938ء تک، جݙݨ اوہ 16 سال دے تھی چکے ہن، اوہ وسیع غزلیں گجراتی ٻولی وچ لکھݨ لڳے۔ انہاں دی غزلاں اپݨی ہیئت تے ٻولی وچ کافی سلجھی ہوئی تھی ڳئیاں ہن۔

 پیشہ تے ٻیاں سرگرمیاں 
شونیا پیشے نال استاد ہن۔ اوہ ہک چنڳے شطرنج کھݙاڑی، گھڑسوار تے پالن پور دی سابقہ شاہی کرکٹ ٹیم دے کھݙاڑی ہن۔ اوہ وکٹ کیپر دے طور تے عقابی نظر رکھیندے ہن۔ اوہ وکٹ کیپری دی وجہ نال سب توں آخری کھݙاڑی ہوندے ہن تے ناٹ آؤٹ رہندے ہن۔ ایں وجہ نال کرکٹ دے حلقے وچ انہاں کوں انانم علی (ناٹ آؤٹ علی) دے طور تے شہرت ہئی۔ پالن پور دی شاہی کرکٹ ٹیم وچ چنندہ پولیس عہدے دار، ریاستی ملازمین یا مشہور جوان سال تاجر شامل ہن۔ پاکستان دی کرکٹ ٹیم دے سابق کپتان جاوید میانداد دے پیو میانداد سندھی ہک پولیس اہلکار ہن جبکہ شونیا ہک سکول استاد ہن۔

 مطبوعہ مجموعہ کلام 
شونیا دے کئی مجموعے شائع تھئے: شونیا نُو سرجن، شُونیا نُو وِسرجن، شونیا نہ اوشیش، شُونیا نُو اِسمارک، شونیا نُو اِسمرتی، شونیا نو ویبھو، خیام نی رباعیات۔

اوہ اردو تے فارسی زبانیں وچ مہارت رکھیندے ہن۔ غزل نگاری دے علاوہ اوہ ہک ماہر مترجم، نقاد، صحافی تے تخلیقی مصنف ہن۔ رباعیات عمر خیام دا انہاں نے گجراتی زبان وچ ترجمہ کیتا ہئی، جیندی کافی تعریف کیتی ڳئی ہئی۔

 شاعری دے موضوعات 
شونیا عموماً سیکولرازم تے سارے مذاہب دی تعظیم تے لکھدے ہن۔ اسلام دے ارکان، ہندو فلسفہ، ویدانت دا الہیاتی تصور اکثر انہاں دے شاعرانہ کلام دے موضوع ریہے ہن۔ اوہ کئی پیچیدہ موضوعات کوں سادگی نال اپݨیاں غزلاں، نظماں تے مُکتک (گجراتی صنف) وچ اظہار کر چکیے ہن۔

اوہ زندگی وچ ہمیشہ مثبت سوچ دے حامل ہن۔ اوہ آہدے ہن کہ:

"جیون ما کوئی دشا نی نہیں خراب کہو۔

کمل نے پنکھ نا سوندریا نو جواب کہو۔"

 انتقال 
اوہ 17 مارچ 1987ء کوں انتقال کر ڳئے۔

 حوالہ